Vir jonger lesers | SARIE
Dis vir my soms moeilik om 'n jeugboek te oordeel, omdat ek nie self kinders het nie en dit regtig baie jare gelede was dat ek self vanuit 'n jonger perspektief jeugverhale gelees het. Wat dalk vir my na 'n oulike boek klink, is vir 'n jongmens van vandag dalk glad nie so boeiend en leesbaar nie. Tye het baie verander en hoe ek groot geword het en die dinge wat my gefassineer het, verskil baie van die omstandighede waaronder die jeug vandag grootword. Hulle staan baie ander uitdagings in die oë en kan dalk 'n storie oor die stad en dinge wat daar gebeur meer waardeer as die ongekompliseerde koshuisstories wat ek so graag gelees het. Nou ja, hierdie week het Nina Swart van Bela-Bela en Cailin Spickett van Pretoria die boeke gelees en daaroor geskryf. Ek het darem een gelees!
Dagboek van 'n Wimp – Rodrick regeer, Jeff Kinney vertaal deur Carina Diedericks-Hugo (Puffin, R115)
Dié baie gewilde Diary of a Wimp-reeks is uitstekend vertaal deur Carina Hugo-Diedericks. Greg Heffley skryf in sy dagboek oor alles wat met hom gebeur en natuurlik gaan driekwart van sy probleme oor sy ouer broer, Rodrick. Tussen alles wat Rodrick met hom doen en dit wat hy by die skool beleef, het hy 'n lewe vol onverwagse uitdagings. Maak nie saak hoe hy beplan nie, hy word altyd gefnuik en trek gereeld aan die kortste end. Van die dinge wat met hom gebeur, is eintlik tragies, maar tog ook skreeusnaaks. Dis tipies hoe 'n nerd se lewe verloop en net daarvoor verdien hy my simpatie. Ek het die boek regtig geniet en sien uit na die volgende aflewering in Afrikaans. Hierdie boek is perfek om lui seuns aan die lees te kry. Daar is prentjies wat hulle sal laat voel dis nie net lees nie! – Phyllis Green
Amper Einstein, Christien Neser (Tafelberg, R130)
Leonard se lewe is allesbehalwe eenvoudig, rustig en normaal. Met 'n verlamde pa, outistiese boetie en 'n ma wat heeldag huil is, dit ook geen wonder dat hy eerder heeldag by sy vriende wil kuier nie. Leonard, Greeff, Jarred en Hannelore moet 'n brug vir 'n skoolprojek bou en hulle het geen idee hoe hulle dit gaan regkry nie, maar dan wys sy boetie hom iets wat hulle dalk sal kan help. Leonard wens dat sy lewe maar net so ordelik en logies soos wiskunde was, en dat hy nie die enigste normale mens in sy familie van freaks was nie.
Die boek beeld die alfabet uit in rymtaal; ses en twintig letters word voorgestel as aaklige monsters en grillerige gediertes wat in die donker rondsweef om jou te probeer vang of bangmaak. Snaakse goed soos Eenoog, Hester Heks, Mollie Monster, Rikus Riller en Yskashart word in vers beskryf en ook met baie verbeelding geïllustreer om by die beskrywing te pas. 'n Baie snaakse manier om die alfabet te leer – ek onthou eerder die grillerigheid as die letters. Gelukkig is die rympies baie slim en die gediertes te ver verwyderd van die werklikheid om mens nagmerries te gee. Ek het veral die rympies baie geniet. – Cailin Spickett, 9 jaar, Pretoria
Eendag op 'n Reëndag, oorvertel deur Wendy Maartens met illustrasies deur Natalie & Tamsin Hinrichsen (LAPA Uitgewers, R150)
Dié lekker groot boek met 35 verskillende stories is in groot skrif wat dit maklik maak om self te lees. Daar is 'n hele paar volksverhale, soos Racheltjie de Beer en Wolraad Woltemade, oor die dapper dinge wat hulle gedoen het om ander te help. Die stories soos Antjie Somers, Jakkals en Wolf se streke en Jacob Slang wat uiteindelik deur die muisboeties gevang word, het ek veral geniet en kan hulle weer en weer lees. Die illustrasies is baie realisties en pas goed by die stories. Dis 'n heerlike storieboek om op my bedkassie te hou vir lees voor slaaptyd. – Cailin Spickett
Galop: Perdestories, saamgestel deur Fanie Viljoen (Lapa Uitgewers, R119,95)
Die Uithourit gaan oor twee vriende wat aan 'n perdereisies deelneem, maar iemand het die bakens geskuif en toe verdwaal hulle. Van die stories is 'n bietjie spokerig , en hoewel ek nie gewoonlik van spookstories hou nie, het hierdie my nie regtig bang gemaak nie. Daar is iets van alles in die boek: stories wat jou laat huil tot stories wat jou laat krul van die lag. Ek dink dit is 'n wonderlike boek wat enigeen wat so baie soos ek van perde hou, op 'n heerlike rit sal neem. – Nina Swart
Ses sprokies wat ek van kleins af leer ken het, Aspoestertjie, Jan en die boontjierank, Sneeuwitjie, Gouelokkies, Rooikappie en die Drie Varkies word in slim rymtaal oorvertel op 'n baie snaakse manier. Ek het die versies regtig baie geniet, want hulle is heeltemal anders as die ou sprokies en eintlik, baie, baie snaaks en glad nie so 'vreeslik' as wat die voorblad se skets en die titel voorstel nie. Hierdie is nou een van my beste boekies, wat die bekende sprokies verdraai in rympies wat ek weer kan lees en geniet.
Cailin se pa, Arthur sê: Roald Dahl se Vreeslike versies word meesterlik vertaal deur die bekroonde skrywer François Bloemhof en tog so gepas geillusteer deur Quentin Blake dat dit 'n moet is vir elke Roald Dahl-aanhanger. Maar dis beslis ook vir jong tieners wat as kleuters groot geword het met hierdie bekende sprokies. Die stories verloor absoluut niks in die vertaling van Dahl se makabere, tog uiters humoristiese en vebeeldingryke interpretasies nie en kry eintlik meer waarde met hul 'verafrikaanse' volksvertolking. Hoewel gemik op kinders, het ek het my gate uit geniet, selfs meer as my amper tienerdogter. – Cailin en Arthur Spickett